Help! My kinders bly stry | SARIE
“Ek weet nie of dit is omdat sy die ouer sussie is nie. Ek het gedink dit was ’n fase, maar sy hou regtig nie van haar boetie nie … Die fase gaan net nie weg nie,” het Kim moedeloos gesê.
Sodra jou kinders kan verstaan, span sibbe-wedywering in om hulle sosiale vaardighede aan te leer.
– Moedig positiewe kommunikasie aan. Eet almal saam. Fokus daarop om primêre gevoelens te deel. ’n Kind moet bv. seerkry-gevoelens bespreek, eerder as sê “Boetie het my pop gebreek”. Jou kinders kan dan ook ervaar hoe julle as ouers behoeftes en verskille hanteer.
– Leer jou tieners om eerder selfgeldend as aggressief te wees.
– Lê vroeg reeds reeds reëls neer: ’n Gevloek, lelike name, ’n geskree of geweld is ontoelaatbaar.
– Beloon goeie gedrag. En prys hulle wanneer hulle konflik reg ontlont het.
– Leer jou kinders om kritiek met ’n positiewe stelling op te volg. Dit help om die fokus van fout vind te verander na ook erkenning gee.
– Leer almal vaardighede om stres te hanteer. Ontspanne gesinslede baklei minder.
– Leer jou kind om diep asem te haal wanneer sy haar vervies. Sy moet haarself vra: Is ek kwaad vir my broer of net gefrustreed met die situasie? En práát oor haar gevoelens.
– Leer hom om vir iets te vra, eerder as te gryp.
– Leer jou kinders dat ’n mens soms kan ooreenkom om van mekaar te verskil. Dit vestig respek vir verskillende standpunte.
– Stel ’n goeie voorbeeld. Kinders wat voortdurend aan erge ouerlike konflik blootgestel word, neig meer tot angs en aggressie.
– Leer hulle geweld is nie ’n oplossing nie.
– Prettige gesinsaktiwiteite skep ’n goeie atmosfeer en gemeensaamheid.
– Woon as gesin mekaar se aktiwiteite by. Dit bevorder omgee en samehorigheid.
– Respekteer elke kind se vermoëns en talente.
– Keer dat jou kinders honger, verveeld of te moeg word. Dan baklei hulle éérs.
– Leer jou kind dat sy ’n geterg kan ignoreer, dit met humor kan hanteer, met die terggees kan saamstem of kan sê “genoeg is genoeg”.
– Leer hulle om mekaar geluk te wens met prestasies.
– Moenie hulle met mekaar vergelyk nie.
– Laat jou kinders spesiaal en veilig voel, en voel dat jy hul geselskap geniet.
* Die artikel, “My kinders bly stry – hoe hou ek kop?”, deur Riette Rust, het oorspronklik in SARIE se September 2007-uitgawe verskyn. Kenners, onder andere, opvoedkundige sielkundiges, was geraadpleeg.